**คู่มือโครงการส่งเสริมการเกษตร ประจำปีงบประมาณ พ.ศ. 2564**

**โครงการอาสาสมัครเกษตร**

**1. ความเชื่องโยง**

- แผนแม่บทภายใต้ยุทธศาสตร์ชาติ ด้านการสร้างความสามารถในการแข่งขัน

 ประเด็น : การเกษตร

 เป้าหมาย : ผลิตภาพการผลิตของภาคเกษตรเพิ่มขึ้น

ตัวชี้วัด : อัตราผลิตภาพการผลิตของภาคเกษตร เพิ่มขึ้น ร้อยละ 1.2 ในปี 2565

- แผนย่อย : การพัฒนาระบบนิเวศการเกษตร

 เป้าหมายระดับแผนย่อย : ประสิทธิภาพการผลิตสินค้าเกษตรต่อหน่วยปรับตัวสูงขึ้น

 ตัวชี้วัดระดับแผนย่อย : มูลค่าผลผลิตสินค้าเกษตรต่อหน่วยเพิ่มขึ้น ร้อยละ 10

**2. หลักการและเหตุผล**

 ปัจจุบันสถานการณ์ประชากรที่ประกอบอาชีพเกษตรกรรม จำนวน 7.3 ล้านครัวเรือนทั่วประเทศต้องเผชิญปัญหาและได้รับความเดือนร้อนต่างๆ ทั้งด้านการผลิต รายได้ และคุณภาพชีวิต เนื่องจากการเปลี่ยนแปลงของสภาพสังคมเศรษฐกิจและทรัพยากรธรรมชาติ ตลอดจนภัยธรรมชาติ ได้ส่งผลกระทบทั้งทางตรงและทางอ้อม ต่อเกษตรกรเป็นอย่างมาก ซึ่งการแก้ไขปัญหาดังกล่าว จำเป็นที่แต่ละหมู่บ้านการเกษตรจะต้องมีข้อมูลที่ถูกต้อง มีแผนการพัฒนาการเกษตรเพื่อถ่ายทอดเทคโนโลยีการเกษตรที่ดีและเหมาะสม ตลอดจนการเฝ้าระวังและแจ้งเหตุภัยธรรมชาติเหตุการณ์ฉุกเฉินทางการเกษตรต่อหน่วยงานที่รับผิดชอบ ในการที่จะได้ดำเนินการแก้ไข ช่วยเหลือ ได้อย่างทันต่อเหตุการณ์

กระทรวงเกษตรและสหกรณ์ ได้เล็งเห็นความสำคัญของการให้บริการแก่เกษตรกรในระดับพื้นที่ของหมู่บ้านมาโดยตลอด และมีหน่วยงานในสังกัดกระทรวงเกษตรและสหกรณ์ จำนวน 16 หน่วยงานที่ดำเนินงานด้านอาสาสมัครเกษตร (อกษ.) ในแต่ละสาขาที่หน่วยงานนั้น ๆ เป็นผู้รับผิดชอบ ซึ่งมีความรู้ความเชี่ยวชาญเฉพาะทาง โดยอยู่ภายใต้ระเบียนกระทรวงเกษตรและสหกรณ์ว่าด้วย การบริหารงานอาสาสมัครเกษตร พ.ศ. 2560 และในส่วนของการดำเนินงานอาสาสมัครเกษตรหมู่บ้าน (อกม.) ได้มอบหมายให้กรมส่งเสริมการเกษตรกรมส่งเสริมการเกษตรในฐานะฝ่ายเลขานุการของคณะกรรมการนโยบาย ดำเนินการคัดเลือกและแต่ตั้งคณะกรรมการอาสาสมัครเกษตรระดับตำบล อำเภอและจังหวัด เพื่อกำหนดนโยบาย/แนวทางการพัฒนาและขับเคลื่อนงานอาสาสมัครเกษตรในพื้นที่ จึงจำเป็นต้องมีการการจัดประชุม สัมมนาเชิงปฏิบัติการของคณะกรรมการชุดต่าง ๆ เพื่อขับเคลื่อนนโยบายดังกล่าวให้เป็นรูปธรรมและมีประสิทธิภาพ ตลอดจนพัฒนาศักยภาพอาสาสมัครเกษตรให้มีความรู้ ทักษะการปฏิบัติงานตามบทบาทหน้าที่ และการสร้างความเข้มแข็งอาสาสมัครเกษตรในทุกมิติ พร้อมทั้งสนับสนุนการสร้างเครือข่ายการปฏิบัติงานส่งเสริมการเกษตรในพื้นที่ รวมถึงการสร้างขวัญกำลังใจและเชิดชูเกียรติอาสาสมัครเกษตรและอาสาสมัครเกษตรหมู่บ้านในรูปแบบต่าง ๆ ด้วย

**3.วัตถุประสงค์**

 3.1 เพื่อเพิ่มศักยภาพให้อาสาสมัครเกษตร/อาสาสมัครเกษตรหมู่บ้าน (อกม.) มีความรู้ความเข้าใจ ในโครงสร้างการบริหารงาน และการขับเคลื่อนงานส่งเสริมการเกษตร พร้อมทั้งองค์ความรู้ที่จำเป็นต่อการสนับสนุนภารกิจของกระทรวงเกษตรและสหกรณ์

 3.2 เพื่อให้อาสาสมัครเกษตร/อาสาสมัครเกษตรหมู่บ้าน (อกม.) มีระบบการทำงานตามบทบาทหน้าที่ การมีส่วนร่วมในการพัฒนางานส่งเสริมการเกษตรในพื้นที่ และสามารถเชื่อมโยงกับเครือข่ายต่าง ๆ ได้

 3.3 เพื่อเสริมสร้างขวัญ กำลังใจ ในการปฏิบัติงานยกย่องเชิดชูเกียรติ ให้แก่อาสาสมัครเกษตร/อาสาสมัครเกษตรหมู่บ้าน(อกม.) ให้โอกาสในการแสดงความเป็นผู้นำ การประชาสัมพันธ์ผลงานจนเป็นที่น่าเชื่อถือและยอมรับของเกษตรกรในพื้นที่

**4. เป้าหมาย/สถานที่ดำเนินการ**

 อาสาสมัครเกษตร (อกษ.) และอาสาสมัครเกษตรหมู่บ้าน (อกม.) ทั้ง 7 อำเภอ รวมจำนวน 133 ราย

**5. กิจกรรม และวิธีการดำเนินงาน**

 **5.1** **ขับเคลื่อนงานอาสาสมัครเกษตร**

 5.1.1 ประชุมคณะกรรมการ

 1) ประชุมคณะกรรมการบริหารอาสาสมัครเกษตรจังหวัด (จังหวัด) จำนวน 15 คน

 2) ประชุมคณะกรรมการอาสาสมัครเกษตรจังหวัด (จังหวัด) จำนวน 11 ราย

กระทรวงเกษตรและสหกรณ์ ได้มอบหมายให้กรมส่งเสริมการเกษตร ดำเนินการขับเคลื่อนงานอาสาสมัครเกษตร ตามระเบียบกระทรวงเกษตรและสหกรณ์ ว่าด้วย การบริหารอาสาสมัครเกษตร พ.ศ.2560 ในรูปแบบของคณะกรรมการชุดต่างๆ ที่มีทั้งส่วนราชการและอาสาสมัครเกษตร ตั้งแต่ระดับส่วนกลางและจังหวัด เพื่อกำหนดนโยบาย แนวทางบูรณาการการส่งเสริมและสนับสนุนการปฏิบัติงานของอาสาสมัครเกษตรอาสาสมัครเกษตรหมู่บ้าน (อกม.) อย่างมีประสิทธิภาพ ตลอดจนแก้ไขปัญหาอุปสรรคที่เกิดขึ้นจากการปฏิบัติงาน

 **5.2 ส่งเสริมและพัฒนากระบวนการปฏิบัติงาน**

 5.2.1 พัฒนาศักยภาพอาสาสมัครเกษตร

 สำนักงานเกษตรจังหวัด จัดพัฒนาศักยภาพอาสาสมัครเกษตร ประกอบด้วยประธาน/ผู้แทนคณะกรรมการอาสาสมัครเกษตรอำเภอ (อกษอ.) 1 ราย และเจ้าหน้าที่ที่รับผิดชอบงานอาสาสมัครเกษตรระดับอำเภอ 1 คน จำนวน 1 ครั้ง ระยะเวลา 1 วัน เพื่อกำหนดแนวทางการขับเคลื่อนงานอาสาสมัครเกษตร และเพิ่มศักยภาพการพัฒนาทักษะการจัดทำแผนการผลิตรายบุคคล (IFPP) สามารถนำแผนไปใช้บริหารจัดการกิจกรรมทางการเกษตร และถ่ายทอดความรู้ไปสู่อาสาสมัครเกษตรหมู่บ้าน (อกม.) ในพื้นที่

 5.2.2 จัดเวทีเครือข่ายอาสาสมัครเกษตร

 สำนักงานเกษตรจังหวัดร่วมกับสำนักงานเกษตรอำเภอ จัดเวทีเครือข่ายอาสาสมัครเกษตร ประกอบด้วยประธาน/ผู้แทนคณะกรรมการอาสาสมัครเกษตรอำเภอ (อกษอ.) ที่ผ่านเวทีพัฒนาศักยภาพ 1 ราย เจ้าหน้าที่ที่รับผิดชอบงานอาสาสมัครเกษตรระดับอำเภอที่ผ่านเวทีพัฒนาศักยภาพ 1 ราย เจ้าหน้าที่ที่รับผิดชอบงานอาสาสมัครเกษตรระดับตำบล 2 คน และอาสาสมัครเกษตรหมู่บ้าน (อกม.) 4 ราย จำนวน 1 ครั้ง ระยะเวลา 1 วัน เพื่อสร้างเครือข่ายสนับสนุนการปฏิบัติงานด้านการเกษตร พร้อมทั้งพัฒนาทักษะการจัดทำแผนการผลิตรายบุคคล (IFPP) และสามารถนำไปขยายผลสู่เครือข่ายอาสาสมัครเกษตรในพื้นที่นำไปใช้วางแผนการผลิตการเกษตรตามเป้าหมายให้มีประสิทธิภาพ

 5.2.3 จัดทำเวทีขยายผลถ่ายทอดความรู้อาสาสมัครเกษตร

 สำนักงานเกษตรอำเภอ จัดทำเวทีขยายผลถ่ายทอดความรู้อาสาสมัครเกษตร ประกอบด้วยอาสาสมัครเกษตรหมู่บ้าน (อกม.) ที่ผ่านเวทีเครือข่ายอาสาสมัครเกษตร 4 ราย มาขยายผลถ่ายทอดความรู้ให้แก่อาสาสมัครเกษตร (อกษ.)/อาสาสมัครเกษตรหมู่บ้าน (อกม.) 14 ราย รวมอำเภอละ 18 ราย จำนวน 1 ครั้ง ระยะเวลา 1 วัน เพื่อนำความรู้การจัดทำแผนการผลิตรายบุคคล (IFPP) มาขยายผลสู่เกษตรกรนำไปใช้วางแผนวิเคราะห์ตนเองเพื่อแก้ไขปัญหาทางการเกษตรของตนเอง สู่การพัฒนาคุณภาพ การเพิ่มผลผลิต ลดต้นทุน เพิ่มช่องทางการจำหน่าย และเพิ่มมูลค่าสินค้าเกษตร

 5.2.4 สัมมนาเครือข่ายแลกเปลี่ยนเรียนรู้อาสาสมัครเกษตรระดับเขต

 สำนักงานส่งเสริมและพัฒนาการเกษตรที่ 1 - 6 จัดสัมมนาเครือข่ายแลกเปลี่ยนเรียนรู้อาสาสมัครเกษตรระดับเขต ๆ ละ 240 ราย ประกอบด้วยประธานคณะกรรมการอาสาสมัครเกษตรจังหวัด (อกษจ.) คณะกรรมการอำเภอ (อกษอ.) อาสาสมัครเกษตรหมู่บ้าน (อกม.) ที่ผ่านเวทีจังหวัด/อำเภอ เจ้าหน้าที่ที่เกี่ยวข้อง จำนวน 1 ครั้ง ระยะเวลา 2 วัน เพื่อเป็นการยกย่อง เชิดชูเกียรติ และประชาสัมพันธ์ผลงาน และเชื่อมโยงเครือข่ายของอาสาสมัครเกษตร ตามบทบาทหน้าที่ ที่ได้รับมอบหมายจากกระทรวงเกษตรและสหกรณ์

**6. แผนปฏิบัติงาน**

| กิจกรรม/ขั้นตอน | แผนปฏิบัติงาน |
| --- | --- |
| ปี 2563 | ปี 2564 |
| ต.ค. 63 | พ.ย. 63 | ธ.ค. 63 | ม.ค. 64 | ก.พ. 64 | มี.ค. 64 | เม.ย. 64 | พ.ค. 64 | มิ.ย. 64 | ก.ค. 64 | ส.ค. 64 | ก.ย. 64 |
| **ขับเคลื่อนงานอาสาสมัครเกษตร** |  |  |  |  |  |  |  |  |  |  |  |  |
| 1.ประชุมคณะกรรมการบริหารงานอาสาสมัครเกษตรจังหวัด |  |  |  |  |  |  |  |  |  |  |  |  |
| 2.ประชุมคณะกรรมการอาสาสมัครเกษตรจังหวัด |  |  |  |  |  |  |  |  |  |  |  |  |
| **ส่งเสริมและพัฒนากระบวนการปฏิบัติงาน** |  |  |  |  |  |  |  |  |  |  |  |  |
| 1.พัฒนาศักยภาพอาสาสมัครเกษตร |  |  |  |  |  |  |  |  |  |  |  |  |
| 2.จัดเวทีเครือข่ายอาสาสมัครเกษตร |  |  |  |  |  |  |  |  |  |  |  |  |
| 3.จัดทำเวทีขยายผลถ่ายทอดความรู้อาสาสมัครเกษตร |  |  |  |  |  |  |  |  |  |  |  |  |
| 4.สัมมนาเครือข่ายแลกเปลี่ยนเรียนรู้อาสาสมัครเกษตรระดับเขต |  |  |  |  |  |  |  |  |  |  |  |  |

**7. ระยะเวลา**

ระหว่างเดือนตุลาคม 2563 - กันยายน 2564

**8. ผลผลิต ผลลัพธ์ ตัวชี้วัด**

 **ผลผลิต (output)**

- คณะกรรมการอาสาสมัครเกษตรอำเภอ (อกษอ.) และอาสาสมัครเกษตรหมู่บ้าน จำนวน 133 ราย พัฒนาทักษะการจัดทำแผนการผลิตรายบุคคล (IFPP) และสามารถนำไปขยายผลถ่ายทอดความรู้

- อาสาสมัครเกษตรหมู่บ้าน (อกม.) จำนวน ราย ได้รับการขยายผลการถ่ายทอดความรู้การจัดทำแผนการผลิตรายบุคคล (IFPP) นำไปใช้วางแผนวิเคราะห์ตนเองเพื่อแก้ไขปัญหาทางการเกษตรของตนเอง

 **ผลลัพธ์ (outcome)**

 - อาสาสมัครเกษตรหมู่บ้าน (อกม.) และอาสาสมัครเกษตร (อกษ.) มีนโยบายส่งเสริมและสนับสนุนการปฏิบัติงานในพื้นที่

 - อาสาสมัครเกษตรหมู่บ้าน (อกม.) มีความรู้การจัดทำแผนการผลิตรายบุคคล (IFPP) แล้วสามารถขยายผลไปสู่อาสาสมัครเกษตร /เกษตรกร นำไปใช้ในการลดต้นทุนและเพิ่มผลผลิต และเกิดเครือข่ายการปฏิบัติงานในพื้นที่

 - อาสาสมัครเกษตรหมู่บ้าน (อกม.) ได้รับการยกย่อง เชิดชูเกียรติ และประชาสัมพันธ์ผลงานให้เป็นที่รู้จักของสาธารณะชน

 **ตัวชี้วัด**

 เชิงปริมาณ ร้อยละ 75 ของอาสาสมัครเกษตรหมู่บ้าน (อกม.) ที่เข้าร่วมเวทีขยายผลถ่ายทอดความรู้อาสาสมัครเกษตร มีทักษะในการจัดทำแผนการผลิตรายบุคคล (IFPP)

 เชิงคุณภาพ อาสาสมัครเกษตรหมู่บ้านมีแผนการผลิตรายบุคคล (IFPP) สามารถนำไปใช้พัฒนาคุณภาพการผลิต การเพิ่มผลผลิต ลดต้นทุน เพิ่มช่องทางการจำหน่าย และเพิ่มมูลค่าสินค้าเกษตร และเป็นเครือข่ายการปฏิบัติงานการส่งเสริมการเกษตรในพื้นที่

**9. ผลที่คาดว่าจะได้รับ**

 อาสาสมัครเกษตรหมู่บ้าน (อกม.) มีความรู้และสามารถนำไปขยายผลถ่ายทอดความรู้การจัดทำแผนการผลิตรายบุคคล (IFPP) มีความเข้าใจในกระบวนการปฏิบัติงาน และเป็นผู้ช่วยเจ้าหน้าที่ในการพัฒนางานด้านการเกษตร ประสานความช่วยเหลือให้แก่เกษตรกรได้รับการบริการที่รวดเร็วและทั่วถึง

**10. หน่วยงาน/ผู้รับผิดชอบ**

กลุ่มส่งเสริมและพัฒนาเกษตรกร สำนักงานเกษตรจังหวัดแม่ฮ่องสอน

 1. นายเจษฎา กาพย์ไชย

ตำแหน่ง หัวหน้ากลุ่มส่งเสริมและพัฒนาเกษตรกร

โทรศัพท์ 087-1791358

 2. นางสาวพิชญาภัค บุญมาปะ

 ตำแหน่ง นักวิชาการส่งเสริมการเกษตรปฏิบัติการ

 โทรศัพท์ 089-7599055

-----------------------------------------------------------